作者:岑參
標題:過梁州奉贈張尚書大夫公
內容:漢中二良將，今昔各一時。韓信此登壇，尚書複來斯。手把銅虎符，身總丈人師。錯落北斗星，照耀黑水湄。英雄若神授，大材濟時危。頃歲遇雷雲，精神感靈祇。勳業振青史，恩德繼鴻私。羌虜昔未平，華陽積僵屍。人煙絕墟落，鬼火依城池。巴漢空水流，褒斜惟鳥飛。自公佈德政，此地生光輝。百堵創裡閭，千家恤煢嫠。層城重鼓角，甲士如熊羆。坐嘯風自調，行春雨仍隨。芃芃麥苗長，藹藹桑葉肥。浮客相與來，群盜不敢窺。何幸承嘉惠，小年即相知。富貴情易疏，相逢心不移。置酒宴高館，嬌歌雜青絲。錦席繡拂廬，玉盤金屈卮。春景透高戟，江雲彗長麾。櫪馬嘶柳陰，美人映花枝。門傳大夫印，世擁上將旗。承家令名揚，許國苦節施。戎幕寧久駐，臺階不應遲。別有彈冠士，希君無見遺。